Document ID: 31994D0955

ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Δεκεμβρίου 1994 σχετικά με διαδικασία κατ' εφαρμογήν του άρθρου 83 της συνθήκης Ευρατόμ (XVII-004- Escuela Tecnica Superior de Ingenieros Industriales de la Universidad Politecnica de Madrid) (Το κείμενο στην ισπανική γλώσσα είναι το μόνο αυθεντικό) (94/955/Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 83,
αφού δόθηκε στην Escuela Tecnica Superior de Ingenieros Industriales de la Universidad Politecnica de Madrid (Ισπανία) η ευκαιρία να εκφράσει την άποψή της επί των αιτιάσεων της Επιτροπής,
Εκτιμώντας τα ακόλουθα:
Ι. ΠΡΑΓΜΑΤΙΚΑ ΠΕΡΙΣΤΑΤΙΚΑ Η παρούσα απόφαση αφορά τη μη δήλωση, από τον Ιανουάριο του 1986 μέχρι τον Ιούνιο του 1994, μιας πυρηνικής εγκατάστασης που βρίσκεται στην Escuela Tecnica Superior de Ingenieros Industriales de la Universidad Politecnica de Madrid (Ισπανία), η οποία στο εξής θα αναφέρεται ως "ETSII".
Η ETSII είναι μια σχολή για πανεπιστημιακού επιπέδου μηχανικούς, η οποία αποτελεί μέρος του Universidad Politecnica de Madrid. Για τις πρακτικές ασκήσεις των σπουδαστών, πραγματοποιεί τεχνικές επιδείξεις.
Με βάση μια σειρά εγγράφων και έπειτα από επιτόπου εξακριβώσεις και την ακρόαση που πραγματοποιήθηκε στις Βρυξέλλες στα γραφεία της Επιτροπής στις 18 Αυγούστου 1994, εξακριβώθηκαν τα παρακάτω γεγονότα:
- η ETSII χρησιμοποίησε μια πυρηνική εγκατάσταση για εκπαιδευτικούς σκοπούς. Ο εξοπλισμός της αποτελείτο από μια υποκρίσιμη διάταξη με τη μορφή δοχείου ανοξείδωτου χάλυβα με σύστημα καθαρισμού του νερού. Στο δοχείο αυτό είχε τοποθετηθεί ένα πλέγμα μέσα στο οποίο μπορούσαν να τοποθετηθούν μια σειρά σωλήνων,
- το απόθεμα πυρηνικού υλικού συνίστατο σε 1 350 ράβδους καυσίμου που περιείχαν συνολικά 3 622 kg μεταλλικού φυσικού ουρανίου με περίβλημα αλουμινίου. Υπήρχαν επίσης 270 σωλήνες, στον καθένα από τους οποίους μπορούσαν να τοποθετηθούν 5 ράβδοι καυσίμου και οι οποίοι χρησιμοποιούνταν για την τοποθέτηση του καυσίμου στο δοχείο πιέσεως του αντιδραστήρα,
- το δοχείο ανοξείδωτου χάλυβα παραδόθηκε το 1962 και το πυρηνικό υλικό παραδόθηκε το 1971 και το 1972. Από αυτή την ημερομηνία και μετά χρησιμοποιήθηκε για εκπαιδευτικούς σκοπούς μέχρι το 1982. Τόσο ο εξοπλισμός όσο και το πυρηνικό υλικό παρέμειναν αποθηκευμένα στις εγκαταστάσεις της ETSII μέχρι την εξαγωγή τους τον Ιούλιο και Αύγουστο του 1994,
- με την προσχώρηση της Ισπανίας στις Ευρωπαϊκές Κοινότητες, την 1η Ιανουαρίου 1986, οι διατάξεις του κεφαλαίου VII του δεύτερου τίτλου της συνθήκης άρχισαν να ισχύουν για την Ισπανία. Εντούτοις, η ETSII δεν έκανε καμία δήλωση της εγκατάστασης στην Επιτροπή, όπως ορίζει το άρθρο 78 παράγραφος (1),
- στις 14 Ιουνίου 1994, οι ισπανικές αρχές ενημέρωσαν την Επιτροπή σχετικά με την ύπαρξη της εγκατάστασης και του πυρηνικού υλικού που αυτή περιείχε. Ταυτόχρονα, η Επιτροπή ενημερώθηκε σχετικά με την πρόθεση της ETSII να κλείσει και να καταργήσει την εγκατάσταση και να εξάγει το πυρηνικό υλικό και εξοπλισμό,
- στις 17 Ιουνίου 1994, η ETSII δήλωσε στην Επιτροπή τα βασικά τεχνικά χαρακτηριστικά της εγκατάστασης,
- κατά τη χρονική περίοδο από τον Ιανουάριο του 1986 μέχρι τον Ιούνιο του 1994, η ύπαρξη της εγκατάστασης ήταν γνωστή στις αρμόδιες εθνικές αρχές οι οποίες εξέδωσαν επίσης την άδεια λειτουργίας. Εντούτοις, η εγκατάσταση δεν συμπεριλαμβανόταν στις αρχικές δηλώσεις που υπέβαλαν οι αρμόδιες εθνικές αρχές στην Επιτροπή μετά την προσχώρηση της Ισπανίας στις Κοινότητες.
Οι υπεύθυνοι λειτουργίας της εγκατάστασης δεν διαφωνούν με τα γεγονότα που έχουν σχέση με τη μη δήλωση της εγκατάστασης.
ΙΙ. ΝΟΜΙΚΗ ΕΚΤΙΜΗΣΗ Α. Οι νομικές διατάξεις Δεδομένης της φύσης της εγκατάστασης και του σχετικού αποθέματος πυρηνικού υλικού, η ETSII είναι οργανισμός ο οποίος εμπίπτει στις διατάξεις του άρθρου 196 σημείο β) της συνθήκης. Κατά συνέπεια, υπόκειται στις διατάξεις του κεφαλαίου VII δεύτερος τίτλος, της συνθήκης Ευρατόμ, και στον κανονισμό (Ευρατόμ) αριθ. 3227/76 της Επιτροπής της 19ης Οκτωβρίου 1976 περί εφαρμογής των διατάξεων για τον έλεγχο των διασφαλίσεων Ευρατόμ (2), ο οποίος τροποποιήθηκε για τελευταία φορά από τον κανονισμό (Ευρατόμ) αριθ. 2130/93 (3).
Σύμφωνα με το άρθρο 77 της συνθήκης, η Επιτροπή οφείλει να βεβαιώνεται ότι στις επικράτειες των κρατών μελών:
α) τα μεταλλεύματα, τα αρχικά υλικά και τα ειδικά σχάσιμα υλικά δεν χρησιμοποιούνται κατά τρόπο διάφορο από αυτόν που έχουν δηλώσει οι καταναλωτές τους.
β) τηρούνται οι διατάξεις περί εφοδιασμού και όλες οι ειδικές υποχρεώσεις σχετικά με τον έλεγχο, που ανέλαβε η Κοινότητα με συμφωνία που συνήφθη με τρίτο κράτος ή διεθνή οργανισμό.
Σύμφωνα με το άρθρο 78 παράγραφος 1 της συνθήκης, όποιος ιδρύει ή εκμεταλλεύεται εγκατάσταση για την παραγωγή, το διαχωρισμό ή οποιανδήποτε χρησιμοποίηση αρχικών υλικών ή ειδικών σχάσιμων υλικών ή και για την κατεργασία ακτινοβοληθέντων πυρηνικών καυσίμων, υποχρεούται να δηλώσει στην Επιτροπή τα βασικά τεχνικά χαρακτηριστικά της εγκατάστασης, κατά το μέτρο που η γνώση τους είναι αναγκαία για την πραγματοποίηση των σκοπών που ορίζονται στο άρθρο 77.
Για την εφαρμογή αυτής της διάταξης, τα εν λόγω βασικά τεχνικά χαρακτηριστικά θα πρέπει, σύμφωνα με το άρθρο 1 του κανονισμού (Ευρατόμ) αριθ. 3227/76 να δηλώνονται στην Επιτροπή βάσει του σχετικού ερωτηματολογίου που περιλαμβάνεται στο παράρτημα 1 του προαναφερόμενου κανονισμού.
Β. Η διαπιστωθείσα παράβαση Έπειτα από εξέταση των στοιχείων από την Επιτροπή, διαπιστώθηκε παράβαση των διατάξεων που αφορούν τη γνωστοποίηση των βασικών τεχνικών χαρακτηριστικών που ορίζονται στο άρθρο 78 παράγραφος 1 της συνθήκης και στο άρθρο 1 του κανονισμού (Ευρατόμ) αριθ. 3227/76.
Γ. Η κύρωση που πρέπει να επιβληθεί Σύμφωνα με τις διατάξεις του άρθρου 83 παράγραφος 1 της συνθήκης, σε περίπτωση παραβάσεως, από πρόσωπα ή επιχειρήσεις, των υποχρεώσεων που τους επιβάλλονται, η Επιτροπή δύναται να τους επιβάλει κυρώσεις.
Οι κυρώσεις αυτές είναι κατά σειρά βαρύτητος:
α) η προειδοποίηση-
β) η στέρηση ειδικών πλεονεκτημάτων, όπως η οικονομική συνδρομή ή η τεχνική βοήθεια-
γ) η θέση της επιχειρήσεως, για χρονική περίοδο κατ' ανώτατο όριο τεσσάρων μηνών, υπό τη διοίκηση προσώπου ή συλλογικού οργάνου που ορίζεται δια κοινής συμφωνίας μεταξύ της Επιτροπής και του κράτους στο οποίο υπάγεται η επιχείρηση-
δ) η ολική ή μερική αφαίρεση αρχικών υλικών ή ειδικών σχάσιμων υλικών.
Δεδομένου ότι το καθοριστικό κριτήριο για την εφαρμογή αυτού του άρθρου είναι η σοβαρότητα της διαπραχθείσας παράβασης, είναι κατ' αρχάς απαραίτητο να γίνει τόσο μια αντικειμενική όσο και μια υποκειμενική ανάλυση της φύσης των παραβάσεων.
Από αντικειμενική άποψη, φαίνεται ότι οι διατάξεις ως προς τις οποίες σημειώθηκε παράβαση αποτελούν σημαντικά στοιχεία της κοινοτικής νομοθεσίας στον τομέα των διασφαλίσεων, και ότι η τήρησή τους είναι σημαντική για την επίτευξη του στόχου που καθορίζεται στο άρθρο 77 της συνθήκης.
Επιπλέον, τα διαπιστωθέντα στοιχεία καθιστούν αδύνατο για την Κοινότητα να εκτελέσει τα καθήκοντα που της ορίζονται στο άρθρο 2 στοιχείο ε) της συνθήκης, και συγκεκριμένα να "εγγυάται, διά των καταλλήλων ελέγχων, ότι τα πυρηνικά υλικά δεν χρησιμοποιούνται για σκοπούς διαφόρους από εκείνους για τους οποίους προορίζονται".
Εντούτοις, η Επιτροπή συνεκτιμά το γεγονός ότι η εγκατάσταση δεν λειτούργησε μετά την προσχώρηση της Ισπανίας στις Κοινότητες, και ότι το εν λόγω πυρηνικό υλικό είχε σχετικά μικρή σημασία.
Επιπλέον, από υποκειμενική άποψη, φαίνεται ότι πίσω από τη μη δήλωση δεν υπήρξε πρόθεση παραπλάνησης. Επιπλέον, υπάρχουν στοιχεία ότι η ETSII έκανε δηλώσεις στις αρμόδιες εθνικές αρχές ούτως ώστε να συμμορφωθεί με όλες τις νομικές απαιτήσεις τις οποίες γνώριζε. Τέλος όταν η ETSII έμαθε σχετικά με τις υποχρεώσεις που απορρέουν από τη συνθήκη, συμμορφώθηκε αμέσως με αυτές και συνεργάσθηκε πλήρως.
Συνεκτιμώντας τόσο τους αντικειμενικούς όσο και τους υποκειμενικούς παράγοντες που αναφέρονται παραπάνω, η Επιτροπή θεωρεί ότι η παράβαση που διέπραξε η ETSII είναι τέτοια ώστε δικαιολογείται η επιβολή κυρώσεων.
Δεδομένων των περιστάσεων, και ιδίως του γεγονότος ότι η εγκατάσταση δεν διαθέτει πλέον πυρηνικό υλικό ή πυρηνικό εξοπλισμό και ότι η ETSII δεν τυγχάνει ειδικών πλεονεκτημάτων, όπως η οικονομική συνδρομή ή η τεχνική βοήθεια, η κατάλληλη προς επιβολή κύρωση είναι αυτή που ορίζεται στο άρθρο 83 παράγραφος 1 σημείο α) της συνθήκης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Escuela Tecnica Superior de Ingenieros Industriales de la Universidad Politecnica de Madrid παρέβη το άρθρο 78 παράγραφος 1 και το άρθρο 1 του κανονισμού (Ευρατόμ) αριθ. 3227/76 διότι δεν δήλωσε στην Επιτροπή τα βασικά τεχνικά χαρακτηριστικά της πυρηνικής εγκατάστασης.
Άρθρο 2
Η Επιτροπή απευθύνει προειδοποίηση στην Escuela Tecnica Superior de Ingenieros Industriales de la Universidad Politecnica de Madrid.
Άρθρο 3
1. Η παρούσα απόφαση απευθύνεται στο Universidad Politecnica de Madrid, Avda. de Ramiro de Maeztu, 7, Ciudad Universitaria, E-28040 Madrid.
2. Η παρούσα απόφαση κοινοποιείται στο Βασίλειο της Ισπανίας.
Βρυξέλλες, 21 Δεκεμβρίου 1994.

Labels: 12
18
15
14